A felkelés megsegítésére és felmentésére indult a Kárpátok- vagy Dukla-terv, mely során a háború egyik legnagyobb hegyi csatája zajlott a Duklai-hágón és környékén. A harcokban már korábban kimerült és legyengült szovjet hadtestek és cseh-szlovák egységek is részt vettek. A heves harcok egész szeptemberben és októberben folytak. Kedvezőtlen terepviszonyok között és az őszi időjárásban mindkét fél elveszítette a páncélozott egységeinek jelentős részét. Mivel azonban a kelet-szlovákiai szlovák egységeket a németek leszerelték, a felkelést pedig leverték, ezen kampány értelmét vesztette, ezért felsőbb utasításra leállították és a szovjet egységek védekezésre rendezkedtek be. Szlovákia felszabadítása ezáltal egészen 1945 áprilisáig elhúzódott. Ezen kampány legfőbb eredménye a németek erőforrásainak lekötése és ezáltal bevethetetlensége más frontokon, illetve a szlovák nemzeti felkelés egységei ellen. Az áldozatok emlékére (a két oldalon összesen több mint 140 ezer halott) monumentális emlékmű-park (temető) épült.